**Ars amandi**

*Vasile Andreica*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lumea de toate povesteşte şi bântuie prin mintea mea,

De toate ştie, cum iubeşte şi cum trăieşte cineva,

Au buchisit litera cărţii şi viaţa n-o vor asculta,

De parcă doar simbolul hărţii m-ar duce pe străduţa ta.

Învăţătura rea nu este, trăirea însă-i altceva.

Cel ce la alţii doar priveşte în veci nu poate învăţa.

Două mâini calde se-mpreună cu alte două şi aşa

Ce-a pătimit lumea nebună nu bagă-n seamă nimenea.

În cărţi se scrie cum iubirea te poate lesne transforma,

Dar, chiar turnată-n slove, firea uimirii n-o poţi degusta.

Până ce sorbi din cupa vieţii, dulce, amară, cum e ea,

Nu simţi în faptul dimineţii cum noaptea-n zi s-a lumina.

Nu pune limite pe lume, căci lungă-i cercetarea ta.

O formă dragă sau un nume revigorează inima,

Dar forme, nume şi istorii cât vei trăi se vor schimba.

Poveşti, momente şi memorii în cartea vieţii vei semna.

Ce-ţi este dat îmbrăţişează, cu grija şi tandreţea ta,

Nu crede că în veci durează, nici nu le părăsi cândva.

În toate sens s-a pus şi pace, rogu-te, nu le tulbura.

Nu te stresa cu ce nu-ţi place, să poţi ce-ţi place-mbrăţişa.

Atunci când toate par degeaba învaţă-te a contempla

Cum nu îţi face bine graba şi poţi în tihnă aştepta,

Că se învârte-a lumii roată şi-i cu temei rotirea sa,

Iar fapta bună nu-i uitată şi se plăteşte fapta rea.

În mici şi mari găseşti minunea unită cu mizeria,

În om e mare pasiunea şi mică nu-i nici patima,

Dar totu-i pus cu chibzuinţă la cale spre-a echilibra

Dor, vis, chemare, străduinţă, durerea, ura, lacrima.

La toate liniştit priveşte, zâmbeşte calm în sinea ta.

E fericit cine iubeşte viaţa-n devenirea sa.

Că-i suferinţă ori speranţă, de-o fi frumoasă, de-o fi grea,

Trăirea nu îţi dă vacanţă; nu poţi să te ascunzi de ea.